CHOW ตอกเสาเข็มสร้างโครงการโซลาฟาร์มในฟิลิปปินส์ คาดก่อสร้างเสร็จ Q1/59
CHOW วางศิลาฤกษ์-ตอกเสาเข็มก่อสร้างโครงการโรงไฟฟ้าแสงอาทิตย์ในฟิลิปปินส์ ขนาดกำลังการผลิต 25 MW เรียบร้อยแล้ว คาดก่อสร้างแล้วเสร็จใน Q1/59
16 มิ.ย. 2558

นายอนาวิล จิรธรรมศิริ ประธานเจ้าหน้าที่บริหาร บริษัท เชาว์ เอ็นเนอร์ยี่ จำกัด (CE) ผู้ประกอบธุรกิจพลังงานทดแทนประเภทพลังงานแสงอาทิตย์ ในเครือ บริษัท เชาว์ สตีล อินดัสทรี้ จำกัด (มหาชน) หรือ CHOW เปิดเผยว่า สำหรับความคืบหน้าของโครงการโรงไฟฟ้าพลังงานแสงอาทิตย์ (Solar Farm) ในประเทศฟิลิปปินส์นั้น เมื่อวันที่ 12 มิ.ย.58 ที่ผ่านมา บริษัทได้ประกอบพิธีวางศิลาฤกษ์และตอกเสาเข็มปฐมฤกษ์ก่อสร้างโครงการโรงไฟฟ้าพลังงานแสงอาทิตย์ กำลังการผลิต 25 เมกะวัตต์เรียบร้อยแล้วในพื้นที่เมืองโบโตลัน จังหวัดซัมบาเลส ประเทศฟิลิปปินส์ มีมูลค่าก่อสร้างประมาณ 1,500 ล้านบาท
สำหรับโครงการโรงไฟฟ้าพลังงานแสงอาทิตย์ในประเทศฟิลิปปินส์ ที่ประชุมคณะกรรมการบริษัท ครั้งที่ 3/2558 เมื่อวันที่ 9 มิถุนายน 2558 มีมติอนุมัติให้ บริษัท เชาว์ อินเตอร์เนชั่นแนล จำกัด (CI) ซึ่งเป็นบริษัทย่อยเป็นผู้ลงทุนในโครงการดังกล่าว และอนุมัติแต่งตั้ง บริษัท พรีเมียร์ โซลูชั่น จำกัด (PSCL)  ซึ่งเป็นบริษัทย่อยเป็นผู้พัฒนาโครงการโรงไฟฟ้าพลังงานแสงอาทิตย์ดังกล่าวให้แก่ CI ผ่านบริษัท พรีเมียร์ โซลูชั่น ฟิลิปปินส์ จำกัด (PSPH)
โดยปัจจุบันโครงการโรงไฟฟ้าพลังงานแสงอาทิตย์โครงการนี้ มีใบอนุญาตขายไฟฟ้าที่ผลิตจากพลังงานแสงอาทิตย์ให้แก่การไฟฟ้าฯ ของประเทศฟิลิปินส์ ที่ราคา 8.69 เปโซต่อหน่วย (อัตราแลกเปลี่ยน 0.7515 บาท/เปโซ) เป็นเวลา 25 ปี ซึ่งคาดว่าการก่อสร้างจะแล้วเสร็จพร้อมเชื่อมสายส่งกับการไฟฟ้าฯ ของประเทศฟิลิปินส์ในไตรมาส 1/59